Stoltenberg bekreftet på en pressekonferanse fredag ettermiddag at det ikke blir konsekvensutredning av havområdene utenfor Lofoten, Vesterålen og Senja. – Dette innebærer en god og balansert løsning for hvordan vi håndterer olje, gass, fisk og miljø i nordområdene, sa Stoltenberg. Han la vekt på at Norge har tradisjon for å gå skrittvis fram saker for å forene hensyn fra olje, gass og næringsliv med hensyn til fiskeri, miljø og natur. – Den tradisjonen tar vi nå videre ved å være kunnskapsbaserte og ved å være skrittvise og finne gode balanser, sier Stoltenberg. Statsministeren roste også regjeringen for evnen til å håndtere krevende saker. – Dette er en god løsning for landet.